กสิกรเจอดูดลูกค้าเบนเข็ม‘ขนาดเล็ก’
กสิกรไทยรับสภาพเจอแบงก์อื่นดูดลูกค้าเอสเอ็มอี หันเจาะลูกค้ารายเล็กโกยดอกเบี้ย
31 พ.ค. 2555

กสิกรไทยรับสภาพเจอแบงก์อื่นดูดลูกค้าเอสเอ็มอี หันเจาะลูกค้ารายเล็กโกยดอกเบี้ย
นายพัชร สมะลาภา รองกรรมการผู้จัดการ ธนาคารกสิกรไทย กล่าวยอมรับว่า ในขณะนี้มีลูกค้าขนาดกลางและขนาดย่อม (เอสเอ็มอี) ถูกรีไฟแนนซ์ออกไปใช้บริการธนาคารอื่นจำนวนหนึ่ง และยอมรับว่าสินเชื่อกลุ่มนี้มีการแข่งขันกันสูง ทั้งในด้านราคาและวงเงินการให้สินเชื่อ ธนาคารจึงจะหันมาจับกลุ่มลูกค้าเอสเอ็มอีขนาดเล็กให้มากขึ้น เพราะสามารถคิดดอกเบี้ยได้แพงขึ้น 
นายพัชร กล่าวว่า ยอดลูกค้าที่รีไฟแนนซ์มาใช้สินเชื่อกับธนาคารมีจำนวนน้อยกว่า 30% จากยอดสินเชื่อใหม่ถือว่ามีจำนวนที่ลดลง ธนาคารจะไม่มุ่งกลยุทธ์รีไฟแนนซ์ เพราะความต้องการสินเชื่อมีมากขึ้นตามภาวะเศรษฐกิจ ทำให้มีโอกาสเลือกลูกค้าได้มากขึ้น
อย่างไรก็ดี มีความเป็นห่วงว่ากำไรจากกลุ่มลูกค้าเอสเอ็มอีเริ่มน้อยลงจากการแข่งขันที่รุนแรง 
นายพัชร กล่าวว่า ตั้งแต่ต้นปีสินเชื่อเอสเอ็มอีเติบโต 4.6% ถึงกลางปีคาดว่าจะเติบโตถึง 5% และสิ้นปีสินเชื่อน่าจะเติบโตได้ 10-11% ทำให้สินเชื่อคงค้างจาก 4.4 แสนล้านบาท เพิ่มเป็น 4.5 แสนล้านบาท